**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 06.02.2019, ora 08.00 –07.02.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 07.02.2019, ora 7.00**

**RÂURI**

 **Debitele au fost, în general, în scădere**, exceptând Bârladul, cursul Siretului, cursurile inferioare ale Crișului Alb și Mureșului, cursul mijlociu și inferior al Jiului și cursul superior al Prutului, unde au fost în creștere prin propagare.

 Pe râurile din bazinul Ialomiței, cursurile superioare ale Mureșului și Argeșului, cursul superior și mijlociu al Oltului și pe râurile din Dobrogea, debitele au fost relativ staționare.

 Pe râul Tur - aval acumularea Călineşti (sector îndiguit) s-au menţinut depăşite **COTELE DE** **APĂRARE** datorită deversărilor controlate din acumularea Călineşti.

 Se situează peste:

 - **COTA DE INUNDAȚIE** râul Tur la s.h Micula (310+35)-jud.SM (sector îndiguit);

 - **COTELE DE ATENŢIE** râurile la stațiile hidrometrice: Tur – Călineşti Oaş (350+32)-jud.SM, Tur – Turulung (360+22)-jud.SM (sector îndiguit) - datorită deversărilor controlate din acumularea Călineşti și Crişul Alb – Chişineu Criş (600+49)-jud.AR.

 Debitele se situează, în general, la valori peste mediile multianuale lunare, mai mici (30-90% din valorile multianuale lunare) pe Moraviţa, pe cursul mijlociu și inferior al Crasnei, pe cursul superior al Mureşului şi pe unii afluenţi ai Bârladului şi Prutului.

 Formațiunile de gheață (gheaţă la mal, pod de gheaţă și năboi) existente pe râurile din Moldova, în bazinul superior al Mureșului și izolat în bazinul superior și mijlociu al Oltului s-au menținut fără modificări importante.

 Predomină gheaţa la maluri, podurile de gheaţă fiind prezente pe cursurile superioare ale Siretului, Bistriţei, Prutului şi Jijiei şi pe unele râuri mici din bazinul Bârladului şi Prutului inferior.

**Debitele vor fi, în general, în scădere**, exceptând Bârladul, cursurile inferioare ale Mureșului și Jiului, cursul mijlociu și inferior al Siretului și cursul superior al Prutului, unde vor fi în creștere prin propagare.

 Pe râurile din Dobrogea, debitele vor fi relativ staționare.

 Se va menţine peste **COTELE DE ATENŢIE** râul Tur - aval acumularea Călineşti (sector îndiguit) datorită deversărilor controlate din acumularea Călineşti.

 Formaţiunile de gheaţă se vor menține fără modificări importante.

 **DUNĂRE**

**Debitul la intrarea în ţară** (secţiunea Baziaş) în intervalul 06-07.02.2019 **a fost în creştere, având valoarea de 6300 m3/s**, peste media multianuală a lunii **februarie (5300 m3/s).**

În aval de Porţile de Fier debitele au fost în creștere.

**Debitul la intrarea în ţară** (secţiunea Baziaş) **va fi în creştere (6700 m3/s).**

În aval de Porţile de Fier debitele vor fi în creştere.

**2.** **Situaţia meteorologică în intervalul 06.02.2019, ora 08.00 –07.02.2019, ora 06.00**

**În ţară,** vremea a fost normală termic în regiunile extracarpatice, iar în rest ușor mai caldă decât în mod obișnuit la această dată. Cerul a fost variabil în vestul, nordul și parțial în centrul țării și mai mult noros în celelalte regiuni. În cursul zilei s-a semnalat burniță, pe arii restrânse în Oltenia și Muntenia și izolat în Banat, Crișana și Transilvania, iar în nordul Moldovei, trecător, a fost lapoviță. Noaptea au fost precipitații mixte, în general slabe cantitativ, în Oltenia și local în vestul Munteniei, iar în sudul Banatului a plouat. Vântul a suflat slab și moderat, cu intensificări temporare în zona montană înaltă și în regiunile estice, unde s-au atins viteze la rafală în jurul a 70 km/h. Stratul de zăpadă măsurat în platformele stațiilor meteorologice, la ora 20.00 era de până la 225 cm la munte (în Masivul Făgăraș), în nordul Olteniei (până la 20 cm), local în Maramureș (până la 15 cm) și în Moldova (până la 12 cm) și izolat în Transilvania (până la 25 cm). Temperaturile maxime s-au încadrat între 0 grade la Joseni și 12 grade la Lugoj. La ora 06.00, temperatura aerului avea valori cuprinse între -7 grade la Joseni și 3 grade la Lugoj, Caransebeș, Băile Herculane, București - Băneasa, Afumați și Filaret, Constanța-dig și Mangalia. A fost ceață dimineața la nivel local în regiunile intracarpatice și în cele sudice, care izolat a persistat.

**Observaţie:** *De ieri dimineața, de la ora 06.00, au fost în vigoare 22 atenționări cod galben pentru fenomene meteorologice periculoase imediate, emise precum urmează: 6 de SRPV Craiova, 5 emise de CNPM București pentru Muntenia, 4 de SRPV Cluj, 3 de SRPV Timișoara, 2 de SRPV Sibiu și 2 de SRPV Constanța.*

**La Bucureşti,** vremea a fost închisă, iar vântul a suflat moderat, cu ușoare intensificări. Temperatura maximă a fost de 5 grade, iar la ora 06.00 se înregistrau 3 grade, la toate stațiile meteorologice.

**3. Prognoza meteorologică în intervalul 07.02.2019, ora 08.00 –08.02.2019, ora 08.00**

**În ţară,** vremea va fi normală termic. Cerul va fi temporar noros și numai izolat, mai ales în regiunile sudice, vor fi precipitații slabe, fulguieli sau lapoviță, cu precădere în prima parte a zilei. Vântul va sufla slab și moderat, cu ușoare intensificări în sud-estul teritoriului. Temperaturile maxime se vor situa între 0 și 8 grade, cu cele mai ridicate valori în regiunile intracarpatice, iar cele minime se vor situa între -9 și 0 grade, mai coborâte în depresiunile din estul Transilvaniei, spre -14 grade. Dimineața și noaptea, în zonele joase, pe arii restrânse, va fi ceață.

**La Bucureşti, v**remea va fi normală termic. Cerul va fi temporar noros, iar vântul va sufla slab și moderat, cu ușoare intensificări în prima parte a zilei. Temperatura maximă se va situa în jurul valorii de 4 grade, iar cea minimă va fi de -4...-2 grade.

**4. Buletin nivometeorologic valabil pentru masivele Bucegi şi Făgăraş, masivele Țarcu – Godeanu, masivul Parâng - Șureanu, Munții Vlădeasa – Muntele Mare şi pentru Grupa Nordică a Carpaților Orientali (zona Munțiilor Călimani – Bistriței - Ceahlău),**

**emis pentru perioada 06 februarie 2019 ora 20.00 – 07 februarie 2019 ora 20.00.**

**TABEL RISCURI DE AVALANŞE**

**Buletin**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC ÎNSEMNAT (3)** | **RISC ÎNSEMNAT (3)** |
| **BUCEGI** | **RISC ÎNSEMNAT (3)** | **RISC ÎNSEMNAT (3)** |
| **ȚARCU – GODEANU** | **RISC ÎNSEMNAT (3)** | **RISC ÎNSEMNAT (3)** |
| **PARÂNG - Șureanu** | **RISC ÎNSEMNAT (3)** | **RISC ÎNSEMNAT (3)** |
| **Munții Vlădeasa – Muntele Mare** | **RISC ÎNSEMNAT (3)** | **RISC ÎNSEMNAT (3)** |
| **Grupa Nordică a Carpaților Orientali****(zona Munților Rodnei)** | **RISC ÎNSEMNAT (3)** | **RISC ÎNSEMNAT (3)** |
| **Grupa Centrală a Carpaților Orientali (zona Munțiilor Călimani – Bistriței - Ceahlău):** | **RISC ÎNSEMNAT (3)** | **RISC ÎNSEMNAT (3)** |

**Evoluția vremii în ultimele 24 de ore**

Vremea s-a menținut deosebit de caldă pentru această perioadă. Cerul a fost variabil, și izolat s-au semnalat precipitații mixte slabe în Carpații Occidentali și în vestul celor Meridionali. Vântul a a suflat slab și moderat, cu unele intensificări trecătoare pe creste. Pe arii restrânse s-a semnalat ceață asociată izolat și cu depuneri de chiciură. Stratul de zăpadă a scăzut ușor în toate masivele în ultimele 24 de ore, în medie cu 1-3 cm (cel mult cu 5 cm la Roșia Montana și Parâng).

**STAREA STRATULUI DE ZĂPADĂ în data de 06.02.2019, ora 14.00:**

Carpații Meridionali: 225 cm la Bâlea-Lac, 166 cm Vf. Țarcu, 132 cm la Vf. Omu, 98 cm la Sinaia, 78 cm la Cuntu, 70 cm la Parâng, 64 cm la Păltiniș, 29 cm la Predeal, 19 cm la Fundata.

Carpații Orientali: 99 cm la Vf. Călimani, 93 cm la Vf. Lăcăuți, 91 cm la Bucin, 63 cm la Vf. Ceahlău-Toaca, 25 cm la Poiana Stampei, 24 cm la Iezer - Vf. Pietrosul Rodnei.

Carpații Occidentali: 100 cm la Stâna de Vale, 77 cm la Semenic, 70 cm la Vlădeasa 1400 m, 43 cm la Roșia Montana, 52 cm la Vf. Vlădeasa.

**EVOLUŢIA VREMII ÎN INTERVALUL: 06.02.2019 ora 20.00 – 07.02.2019 ora 20.00:**

Deși temperaturile vor continua să scadă față de intervalul precedent, vremea va fi ușor mai caldă decât normalul acestei perioade, cu temperaturi maxime de 0..3 grade ziua sub 1400 m. Cerul va fi variabil, cu unele înnorări temporare, iar izolat vor fi condiții de precipitații mixte slabe. Vântul va sufla slab și moderat din sector nordic și nord-estic, cu unele intensificări trecătoare pe creste. Pe arii restrânse se va semnala ceață asociată izolat și cu depuneri de chiciură. Stratul de zăpadă va continua să scadă ușor în toate masivele.

**Peste 1800 m:** temperaturi minime: -9 la -6 gr.C; temperaturi maxime: -4 la 0 gr.C

**Sub 1800 m:** temperaturi minime: -9 la -4 gr.C; temperaturi maxime: -2 la 3 gr.C

 **STABILITATEA şi EVOLUŢIA STRATULUI de ZĂPADĂ:**

 **a). în masivul Făgăraș: RISC ÎNSEMNAT (3)**

La peste 1800 m, stratul de zăpadă s-a consolidat ca urmare a scăderii temperaturilor ceea ce a condus la înghețarea stratului de zăpadă umezită din partea superioară. La suprafață se vor forma cruste de gheață. Pe anumite pante mai înclinate, chiar și la supraîncărcări slabe, se pot declanșa avalanșe de mici dimensiuni sau în cazuri izolate de medii dimensiuni. În locurile adăpostite unde depozitele de zăpadă sunt însemnate, riscul de avalanșe este mai crescut.

Sub 1800 m, stratul s-a mai consolidat, dar pe pantele mai înclinate și pe văi, unde sunt prezente acumulări însemnate de zăpadă, se mai pot semnala curgeri și avalanșe spontane de mici dimensiuni(mai ales în zona 1000-1400 m unde temperaturile vor mai fi ușor pozitive după-masa) sau avalanşe de dimensiuni mici sau medii în zona 1400-1800 m, riscul fiind amplificat la supraîncărcări oricât de slabe.

 **b). în masivul Bucegi: RISC ÎNSEMNAT (3)**

La altitudini mai mari de 1800 m, datorită scăderii temperaturilor, stratul de zăpadă s-a consolidat prin înghețarea straturilor superioare preumezite. La suprafața stratului de zăpadă se vor regăsi cruste de gheață. Pe numeroase pante chiar și la supraîncărcări slabe se pot declanșa avalanșe de dimensiuni mici și medii, iar în locurile adăpostite unde sunt depozite mai însemnate de zăpada riscul este crescut.

Stratul s-a mai consolidat și la altitudini de sub 1800 m, dar pe pantele mai înclinate și pe văi, unde depozitele sunt mai însemnate se mai pot semnala avalanșe spontane de mici dimensiuni sau curgeri cu precădere la atitudini cuprinse între 1000-1400 m unde temperaturile diurne vor avea valori ușor pozitive, sau avalanșe de dimensiuni mici sau medii la altitudini cuprinse între 1400-1800 m, riscul fiind amplificat la orice supraîncărcăre.

 **c).** **în masivele Țarcu – Godeanu: RISC ÎNSEMNAT (3)**

La peste 1800 m, stratul de zăpadă umezit de la suprafață a înghețat datorită scăderii temperaturilor și s-a consolidat. La suprafață se vor forma cruste de gheață. La supraîncărcări slabe se pot declanșa avalanșe de dimensiuni mici și medii, care să angreneze pe pantele mai înclinate, straturile superioare mediu stabilizate. În locurile adăpostite, unde sunt depozite mai însemnate de zăpadă, riscul este mai crescut.

Sub 1800 m, stratul s-a mai consolidat, dar pe pantele mai înclinate și pe văi, unde s-au acumulat depozite însemnate de zăpadă se pot semnala avalanşe de dimensiuni mici sau izolat medii, inclusiv curgeri sau mici avalanșe de topire în zona 1000-1400 m, riscul fiind amplificat la supraîncărcări oricât de slabe.

**d). în masivul Parâng – Șureanu: RISC ÎNSEMNAT (3)**

La peste 1800 m, stratul de zăpadă s-a consolidat ca urmare a scăderii temperaturilor ceea ce a condus la înghețarea stratului de zăpadă umezită din partea superioară. La suprafață se vor forma cruste de gheață. Pe anumite pante mai înclinate, unde straturile superioare mediu stabilizate, chiar și la supraîncărcări slabe se pot declanșa avalanșe de mici dimensiuni sau în cazuri izolate de medii dimensiuni. În locurile adăpostite unde depozitele de zăpadă sunt însemnate, riscul de avalanșe este mai crescut.

Sub 1800 m, stratul s-a mai consolidat, dar pe pantele mai înclinate și pe văi, unde sunt prezente acumulări însemnate de zăpadă, se mai pot semnala curgeri și avalanșe spontane de mici dimensiuni(mai ales în zona 1000-1500 m unde temperaturile vor mai fi ușor pozitive după-masa) sau avalanşe de dimensiuni mici sau medii în zona 1500-1800 m, riscul fiind amplificat la supraîncărcări oricât de slabe.

 **e). în Munții Vlădeasa – Muntele Mare: - RISC ÎNSEMNAT (3)**

Stratul s-a mai consolidat, dar pe pantele mai înclinate și pe văi, unde sunt prezente acumulări însemnate de zăpadă, se mai pot semnala curgeri și avalanșe spontane de mici dimensiuni (mai ales în zona 1000-1300 m unde temperaturile vor mai fi ușor pozitive după-masa) sau avalanşe de dimensiuni mici sau izolat medii în zona 1300-1800 m, riscul fiind amplificat la supraîncărcări oricât de slabe.

**f). în Grupa Nordică a Carpaților Orientali (zona Munților Rodnei): RISC ÎNSEMNAT (3)**

La peste 1800 m, scăderea ușoară a temperaturilor va conduce la formarea crustelor de gheață la suprafață și la consolidarea în ansamblu a stratului de zăpadă, mai ales în partea superioară. La supraîncărcări oricât de slabe se pot declanșa avalanșe de dimensiuni mici sau izolat medii, care să angreneze pe pantele mai înclinate, straturile superioare mediu stabilizate. În locurile adăpostite sunt depozite însemnate de zăpadă, iar aici riscul este mai crescut.

Sub 1800 m, stratul s-a mai consolidat, dar pe pantele mai înclinate și pe văi, unde s-au acumulat depozite însemnate de zăpadă se pot semnala avalanşe de dimensiuni mici sau izolat medii, inclusiv curgeri sau mici avalanșe de topire favorizate de insolație și de temperaturile ușor pozitive în zona 1000-1300 m, riscul fiind amplificat la supraîncărcări oricât de slabe.

**g). în Grupa Centrală a Carpaților Orientali (zona Munțiilor Călimani – Bistriței - Ceahlău):**

**RISC ÎNSEMNAT (3)**

La peste 1800 m, temperaturile negative vor favoriza formarea crustelor de gheață la suprafață. Partea superioară umezită a stratului, va continua să se consolideze ușor prin înghețare. La supraîncărcări slabe se pot declanșa avalanșe de dimensiuni mici sau izolat medii care să angreneze pe pantele mai înclinate, straturile superioare mediu stabilizate. În locurile adăpostite sunt depozite însemnate de zăpadă, iar aici riscul este crescut.

Sub 1800 m, stratul s-a mai consolidat, dar pe pantele mai înclinate și pe văi, unde s-au acumulat depozite însemnate de zăpadă se pot semnala avalanşe de dimensiuni mici sau izolat medii, inclusiv curgeri sau mici avalanșe de topire favorizate de insolație și de temperaturile ușor pozitive în zona 1000-1300 m, riscul fiind amplificat la supraîncărcări oricât de slabe.

**Notă:**

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**S.G.A. Ilfov şi GNM CJ Bucureşti** revine cu informaţii referitoare la producerea, la data de 05.02.2019, a unei poluări a apelor acumulării Tunari II de pe râul Pasărea, acumulare aflată în administrarea S.G.A. Ilfov – Bucureşti, care a produs o mortalitate pisciolă, peşti morţi de dimensiuni mici (maxim 10 cm lungime, câteva zeci de kg) pe suprafaţa luciului de apă.

Membrii formaţiei împreună cu şeful SH Colentina sunt la faţa locului pentru colectarea peştilor morţi şi igienizarea zonei. Numeroase ferme piscicole din zonă au înregistrat mortalităţi de câteva tone de peşte, daună totală în valoare de câteva zeci de mii de euro.

Personalul din cadrul SGA Ilfov-Bucureşti s-a deplasat în teren pentru a încerca să identifice posibilele surse de poluare, constatând, că în amonte de comuna Tunari, pe valea Pasărea (la gura de descărcare a apelor pluviale în râul Pasărea a Aeroportului Otopeni -Henri Coandă), apa prezenta un miros puternic şi o culoare alb-lăptoasă.

S-au recoltat probe de apă atât din evacuarea aeroportului cât şi amonte aval de acumularea Tunari II. Aeroportului Herni Coandă i s-a dispus măsura stopării de urgenţă a descărcărilor de ape neconforme în reţeaua de ape pluviale din administrarea acestora.

S-a luat legătura cu DSVSA Ilfov în vederea obţinerii Certificatului Sanitar Veterinar pentru a putea încheia un contract cu firma specializată în incinerarea peştilor, deasemenea s-a luat legătura cu firma DEMECO pentru încheierea contractului de incinerare a peştilor colectaţi din acumularea Tunari II.

ABA Argeş-Vedea va demara o acţiune de verificare a evacuărilor directe de ape uzate în râul Dâmboviţa şi afluenţii acestuia şi a gradului de salubrizare a acestora, începând cu data de 11.02.2019, urmând să se desfăşoare acţiuni similare celei de pe râul Argeş, începând cu data de 04.02.2019.

**ABA Argeș – Vedea** revine cu informaţii referitoare la măsurile de identificare a poluatorului apei râului Argeş, din ziua de 28.01.2019, ora 20.00, care a determinat, în dimineaţa zilei de 30.01.2019, creșterea indicatorului Amoniu până la valoarea de 1,3 mg/l (maximul prevăzut de lege fiind de 1,5 mg/l) în secțiunea barajului Crivina – pe râul Argeș (de la punctul de captare), al societății SC APA NOVA Bucureşti.

Astfel, s-a demarat, din ziua de 04.02.2019, o acţiune de identificare a evacuărilor de ape uzate în Râul Argeş, prin prelevări de probe de apă din teren, identificându-se următorii agenţi economici cu depăşiri ale concentraţiei valorilor ionilor de amoniu din apele uzate evacuate:

**Tabel** cu depăşiri ale valorilor ionilor de amoniu din apele uzate evacuate în R. Argeş

|  |  |  |  |  |  |
| --- | --- | --- | --- | --- | --- |
| Nr. crt. | Secţiune prelevare | Data prelevare | Ora prelevare | NH4 mg/l | Azot total mg/l |
| 1 | Valea Trivale, canal pluvial SC Apa Canal 2000 SA, amonte confluenţă râul Argeş | 05.02.2019 | 10:30 | 12,5 | 23,4 |
| 2 | SC Girexim Universal SA, Depozit regional de deşeuri Albota, jud Argeş, pârâul Geamăna Mare, aval decantor de pe canalul final de evacuare în pârâul Geamăna Mare | 05.02.2019 | 13:30 | 66,4 | 68,3 |
| 3 | SC Girexim Universal SA, Depozit regional de deşeuri Albota, jud Argeş, pârâul Geamăna Mare, ieşire staţie epurare | 05.02.2019 | 13:30 | 23,2 | 19,5 |
| 4 | SC Caroli Foods SRL Piteşti, jud Argeş, ieşire staţie de epurare în Râul Argeş | 05.02.2019 | 11:50 | 14 | 17,5 |
| 5 | SC Retail Park Piteşti SRL Piteşti, Auchan, jud Argeş, Pârâul Geamăna, ieşire staţie de epurare | 05.02.2019 | 12:10 | 12,8 | 24,5 |

La data de 06.02.2019, se vor aplica tuturor societăţilor pentru care s-au înregistrat depăşiri ale valorilor maxime autorizate, sancţiuni, conform Legii Apelor nr. 107/1996 cu modificările şi completările ulterioare. Controlul va continua şi în data de 07.02.2019, iar dacă se vor constata depăşiri la indicatorii microbiologici care sunt în lucru pentru determinare la SC Ecoind SA Bucureşti, se va face plângere penală împotriva operatorului staţiei de epurare a SC Girexim Universal SA.

Ministerul Sănătăţii, prin DSPB-Direcţia de Sănătate publică a Municipiului Bucureşti, a amendat cu 10.000 Ron, SC APA NOVA SA Bucureşti, pentru că nu a anunţat la timp, utilizarea unei cantități mai mari de clor pentru potabilizarea apei datorită creşterii concentraţiei indicatorului ionului de amoniu, din data de 30.01.2019.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 05.02.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

**GNM-CJ Constanţa** informează despre 2 incendii produse la data de 06.02.2019 în judeţul Constanţa:

**- un incendiu produs la ora 02:47 în Mun.** Constanţa, pe str. Ovidiu nr. 9, la o clădire dezafectată; a ars acoperişul clădirii (bloc cu 2 etaje), deşeuri şi alte materiale depozitate la acel nivel de către oameni fără adăpost). Suprafaţa afectată a fost de cca 400 mp. Cauza incendiului este folosirea intenţionată a sursei de aprindere. Clădirea aparţine administraţiei publice locale. Incendiul a fost lichidat de ISU Constanţa la ora 05:10.

**- un incendiu produs la ora 03:32 în** localitatea Mihail Kogalniceanu, pe str. Decebal nr. 3A, la o clădire în constructie. Incendiul a fost lichidat înainte de venirea ISU Constanţa.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 05.02.2019 - 06.02.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE